**ZO információs nap beszámoló – Tatabánya**

A 2015. évi I. félévi Zöld Óvoda információs napot január 21-én délelőtt tartottuk Tatabányán a Lila Óvodában. Komárom-Esztergom megye óvodáiból 51 fő vett részt a rendezvényen.

A helyszínen, a Lila Óvodában egy szépen berendezett előadóterem várt bennünket. A házigazdák kiállításon mutatták be, milyen szakirodalom, játék, eszköz áll rendelkezésükre, hogy programjukat megvalósítsák. Ez nagyon nagy segítséget jelent azoknak, akik most indulnak ezen az úton.

Szíjártóné Gáspár Mónika jól felépített, a címpályázat pontjait is érintő, tartalmas előadásban ismertette a Kertvárosi Lila Óvoda zöld óvodai tevékenységét. Rengeteg megvalósítható, jó ötletet ismerhettünk meg. Minden jelenlévőt biztatott a pályázat beadására. Felajánlotta a szakmai kapcsolattartást, a közvetlen segítséget a résztvevőknek.

Az információs nap előadói Varga Gábor, a Gaja Egyesület elnöke és Vajgerné Bőhm Erika, az egyesület titkára voltak. Varga Gábor bemutatta a Gaja Egyesületet. Vajgerné Bőhm Erika ismertette a HUMUSZ tevékenységét, az SH/4/5 Zöld Óvoda, Ökoiskola programok kiszélesítése projektet, valamint a Zöld Óvoda címpályázat felépítését. A pályázati dokumentáció részletes értelmezésére is sor került. Végül Varga Gábor beszélt a Natura 2000 hálózatról.

A nagycsoportos óvodásoknak tartott foglalkozást a Gaja Egyesület elnöke, Varga Gábor. A gyerekek Hamupipőke segítői voltak, játékosan ismerték meg a környezetvédelemmel kapcsolatos fogalmakat. Egyszerű, mindenki által könnyen elkészíthető eszközökkel dolgoztak: hamuból babot majd babot és kölest válogattak, szitáltak. Különböző lyukbőségű szitákkal, méret szerint különítették el a komponenseket. Ügyesen vettek észre összefüggéseket, a szita szövet szemnyílása és az elválasztandó anyagok mérete között. Ezután megfigyelték azt is, hogyan lehet a szitaszövettel megszűrni a szennyezett vizet, amit aztán a talaj ugyancsak szűréssel tovább tisztít. Az elégedettségmérő lapok kiemelték a foglalkozást. (fotók: melléklet)

Három civilszervezet fogadta el a meghívásunkat és mutatkozott be.

A Tatabányai Klímakört ( <http://kornyezetvaltozas.lapunk.hu/>) Boda Andrásné képviselte. Akcióikról, egyesületi rendezvényeikről, képzéseikről beszélt lelkesen, felajánlva segítségüket az óvodáknak.

A Magyar Madártani Egyesület Komárom-Esztergom Megyei Csoportját (<http://www.mme.hu/komarom-esztergom_megyei_helyi_csoport>) Musicz László képviselte. Gyönyörű fotókkal illusztrált előadásában az óvodai nevelés gyakorlatához is sok ötletet adott. Megismertette azokat a tanösvényeket, melyek most készülnek, s jó kirándulási lehetőséget nyújtanak.

Labanc Györgyi az agostyáni Természetes Életmód Alapítvány <http://www.teaagostyan.hu/> tevékenységét ismertette. Komplex, átfogó előadásában a fenntarthatóságra nevelés fogalmát hozta közel a hallgatósághoz. Rendezvényeik széles körét ajánlotta az óvodáknak.

Ezek az előadások felkeltették az érdeklődést, elindultak a résztvevők a partnerség felé.

A szünetekben büfé szolgálta a résztvevők jó közérzetét és azt, hogy a HUMUSZ nevét is megjegyezzék. A Gaja Egyesület kis ajándékával járult hozzá a résztvevők környezettudatosságához (vászonszatyor, kiadványok, térkép).

Az értékelő lapok összegzése alapján megállapíthatom, hogy a rendezvény elérte a célját. A résztvevők véleménye egyértelműen pozitív volt mind a programokat, mind az előadókat illetően. Megfogalmazódott, hogy több ilyen rendezvényre lenne szükség. Ez erősíti a hálózatépítés folytatásának szükségességét.

Viszonylag hosszú felvétel ment le a városi televízióban az eseményről.

<https://www.youtube.com/watch?v=uf8YiWhwq98>

Vajgerné Bőhm Erika Gaja Egyesület